钦定古今图书集成/明伦汇编/官常典/第474卷 > 古弼
## 钦定古今图书集成/明伦汇编/官常典/第474卷 > 古弼

按《魏书》本传：“弼，代人也。少忠谨，好读书，又善骑射。初
为猎郎。使长安，称旨，转门下奏事，以敏正著称。太宗
嘉之，赐名曰笔，取其直而有用。后改名弼，言其辅佐
材也。令弼典西部，与刘洁等分绾机要，敷奏百揆。世
祖即位，以功拜立节将军，赐爵灵寿侯。征并州叛胡，
还，进为侍中、吏部尚书，典南部奏事。与安原降东部”
高车于己尼陂。又与刘洁屯五原河北，以备叛民。拜
安西将军，从征赫连定。驾至平凉，次于泾南，遣弼与
侍中张黎击平凉。赫连定自安定率步骑二万来救，
与弼等相遇，弼伪退以诱之。世祖使高车敕勒驰击
定，斩首数千级。弼乘胜取安定。又与永昌王健等讨
冯文通。文通婴城固守，弼芟其禾而还。后又征文通，
文通求救于高丽，高丽救至，文通将东奔，民多难之。
其大臣占埿因民心之不欲，遂率众攻文通，开城门
以引官军。弼疑古埿谲诈，不入城。《高丽》军至，文通乃
随之。文通之奔也，令妇人被甲居中，其精卒及《高丽》
陈兵于外，弼部将高苟子率骑冲击贼军，弼酒醉，拔
刀止之，故文通得东奔，将士皆怨。弼不击。世祖大怒，
征还，黜为广夏门，卒。寻复为侍中，与尚书李顺使于
凉州，拜安西将军，赐爵建兴公，镇长安，甚著威名。及
议征凉州，弼与顺咸言“凉州乏水草，不宜行师”，世祖
不从。既克姑臧，微嫌之，以其有将略，故弗之责也。刘
义隆遣将裴方明等击南秦王杨难当，难当遣使请
救，兵未至，难当奔上邽。方明克仇池，立杨元庶子保
炽，于是假弼节，督陇右诸军。义隆遣其秦州刺史胡
崇之屯仇池，弼与平西将军元齐邀崇之于浊水，临
阵擒之，其众走还汉中。弼等从祥郊山南入，与东道
将皮豹子等讨仇池。遣永安侯贺纯攻义隆，塞狭道，
守将姜道祖退守狭亭。诸将以山道崄峻，时又雪深，
用马不便，皆迟留不进。弼独进军，使元齐、贺纯等击
狭亭，道祖南走，仇池平。未几，诸氐复推杨文德为主，
围仇池。弼发上邽、高平、沂城诸军讨之。仇池围解，文
德走汉川。时豹子督关中诸军，次于下辨，闻仇池围
解，议欲还军。弼使谓豹子曰：“比连破贼军，恐彼君臣
未体大分，耻其负败，或来报复。若其班师，寇众复至，
后举为难。不如缮兵练甲，蓄力待之，不出秋冬，南寇
必来，以逸待劳，百胜之策。”豹子乃止。世祖闻之曰：“弼
之言，长策也。制南秦，弼谋多矣。”恭宗总摄万几，征为
东宫四辅，与宜都王穆寿等并参政事。诏以弼保傅
东宫，有老成之勤，赐帛千匹，棉千斤，迁尚书令。弼虽
事务殷凑，而读书不辍，端谨慎密，口不言禁中之事，
功名等于张黎，而廉不及也。上谷民上书言苑囿过
度，民无田业，乞减大半以赐贫人。弼览见之，入欲陈
奏，遇世祖与给事中刘树碁，志不听事。弼侍坐良久，
不获申闻，乃起于世祖前捽树头，掣下床，以手搏其
耳，以拳殴其背，曰：“朝廷不治，实尔之罪。”世祖失容，放
碁曰：“不听奏事，实在朕躬。树何罪置之？”弼具状以闻。
世祖奇弼公直，皆可其所奏，以丐百姓。弼曰：“为臣而
逞其志于君前者，非无罪也。”乃诣公车，免冠徒跣，自
劾请罪。世祖遣使者召之，及至，世祖曰：“卿其冠履。吾

颠沛造次，卿则为之，无所顾也。”世祖大阅，将校猎于
河西，弼留守。诏以肥马给骑人，弼命给弱者。世祖大
怒曰：“尖头奴敢裁量朕也！朕还台，先斩此奴。”弼头尖，
世祖常名之曰“笔头。”是以时人呼为笔公。弼属官惶
怖惧诛，弼告之曰：“吾以为事君使畋猎不适盘游，其
罪小也。不备不虞，使戎寇恣逸，其罪大也。今北方孔
炽，南寇未灭，狡焉之志，窥伺边境，是吾忧也。故选肥
马备军实，为不虞之远虑。苟使国家有利，吾何避死
乎？明主可以理干，此自吾罪，非卿等之咎。”世祖闻而
叹曰：“有臣如此，国之宝也。”赐衣一袭、马二匹、鹿十头。
后车驾畋于山北，大获麋鹿数千头，诏尚书发车牛
五百乘以运之。世祖寻谓从者曰：“笔公必不与我，汝
辈不如马运之速。”遂还。行百馀里，而弼表至曰：“今秋
谷悬黄，麻菽布野，猪鹿窃食，鸟雁侵费，风波所耗，朝
夕参倍。乞赐矜缓，使得收载。”世祖谓左右曰：“笔公果
如朕所卜，可谓社稷之臣。”初，杨难当之来也，诏弼悉
送其子弟于京师。杨元少子文德以黄金四十斤赂
弼，弼受金，留文德而遇之无礼。文德亡入刘义隆，世
祖以其正直，有战功，弗加罪责也。世祖崩，吴王立，以
弼为司徒。高宗即位，与张黎并坐议不合旨，俱免，有
怨谤之言。其家人告巫蛊，俱伏法，时人冤之。